Dagur íslenskrar tungu er haldinn hátíðlegur 16. nóvember ár hvert en það er einmitt fæðingardagur Jónasar Hallgrímssonar sem er eitt merkasta skáld okkar Íslendinga . Nemendur á miðstigi tóku forskot á hátíðahöldin í dag þar sem 6. bekkur sýnti atriði á sal fyrir nemendur 4. og 5. bekkja . Dagskráin markaði sömuleiðis lok lestrarátaksins sem verið hefur í gangi á miðstiginu síðustu tvær vikur . Nemendur 6. bekkja höfðu veg og vanda af dagskránni í dag og stóðu sig með mikilli prýði . Helgi Hróar var kynnir hátíðarinnar og fórst það verk vel úr hendi . Lesin voru ljóð eftir Jónas , nemendur í 6 . GD lásu frumsamið ljóð og þá var tónlistaratriði í samvinnu við Tónlistarskólann . Að sjálfsögðu var Íslenskuljóðið síðan sungið en það er lag eftir Jóhann Helgason við texta Þórarins Eldjárn . Hér fyrir neðan má sjá myndir frá viðburðinum í dag . Þórey Tea og Hekla Sóley léku á þverflautu . Sandra Ósk , Andri Karl og Viktor Veigar lásu ljóð . Jenný , Gunnar Helgi og Bylgja Björk lásu ljóð sem nemendur í 6 . GD sömdu um umhverfið .